b'\n_START_ARTICLE_\nMol (construc\xc8\x9bie)\n_START_PARAGRAPH_\nMol se nume\xc8\x99te o construc\xc8\x9bie hidrotehnic\xc4\x83 caracteristic\xc4\x83 bazinelor portuare, care \xc3\xaenainteaz\xc4\x83 de la linia coastei c\xc4\x83tre interiorul bazinului, m\xc4\x83rind astfel frontul cheurilor \xc8\x99i deci capacitatea de operare a portului. Are \xc8\x99i rolul de a mic\xc8\x99ora ac\xc8\x9biunea valurilor, din acest motiv fiind numit \xc8\x99i dig spargeval. Are o lungime de la 200 m p\xc3\xaen\xc4\x83 la 1 000 m, iar l\xc4\x83\xc8\x9bimea sa ajunge \xc3\xaen porturile mari p\xc3\xa2n\xc4\x83 la 200 m. Cele trei laturi ale unui mol \xc3\xaenconjurate de ap\xc4\x83 sunt amenajate cu cheuri prev\xc4\x83zute cu magazii \xc8\x99i platforme pentru p\xc4\x83strarea temporar\xc4\x83 a m\xc4\x83rfurilor importate sau exportate._NEWLINE_Partea terminal\xc4\x83 a unui mol se nume\xc8\x99te cap de dig sau muzoar._NEWLINE_\xc3\x8en cadrul lucr\xc4\x83rilor de modernizare \xc8\x99i extindere a Portului Constan\xc8\x9ba, pe Digul de Nord a fost amenajat un mol cu o dan\xc4\x83 special\xc4\x83 la care s\xc4\x83 acosteze nave de pasageri. Lungimea frontului de acostare este de 293 m, iar ad\xc3\xa2ncimea la cheu este de 13,5 m, asigur\xc3\xa2nd acostarea unor nave mari, cu pescaje de p\xc3\xa2n\xc4\x83 la 10-11 m.'